CELEX: 32018D0517
Language: et
Date: 2018-03-21 00:00:00
Title: Komisjoni otsus (EL) 2018/517, 21. märts 2018, mis käsitleb kavandatavat kodanikualgatust „Briti sõbrad – jääge meiega ELi“ (teatavaks tehtud numbri C(2018) 1730 all)

28.3.2018   
            
            
               ET
            
            
               Euroopa Liidu Teataja
            
            
               L 84/25
            
         KOMISJONI OTSUS (EL) 2018/517,
   21. märts 2018,
   mis käsitleb kavandatavat kodanikualgatust „Briti sõbrad – jääge meiega ELi“
   
      
         (teatavaks tehtud numbri C(2018) 1730 all)
      
   
   (Ainult ingliskeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta, (1) eriti selle artiklit 4,
   ning arvestades järgmist:
   
               (1)
            
            
               Kavandatava algatuse „Briti sõbrad – jääge meiega ELi“ sisu on järgmine: „2016. aastal Brexiti üle toimunud rahvahääletus ei olnud siduv, vaid tegemist oli rahvahääletusega, mis võimaldas Briti parlamendil teada saada brittide arvamuse tol hetkel“.
            
         
               (2)
            
            
               Kavandatud kodanikualgatuse põhieesmärgid on järgmised: „Meie eesmärk on luua platvorm, mis võimaldaks kõigil Euroopa kodanikel sellest algatusest osa võtta ning jõuda enamiku Briti kodanikeni (sealhulgas ELis elavad kodanikud, kes jäeti algse referendumi ajal hääletusõigusest ilma), andes nii kõigile Briti kodanikele võimaluse oma arvamust avaldada.“
            
         
               (3)
            
            
               Euroopa Liidu lepinguga (ELi leping) on tugevdatud liidu kodanikuühiskonda ja tõhustatud liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
            
         
               (4)
            
            
               Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
            
         
               (5)
            
            
               Iga liikmesriigi õigus Euroopa Liidust välja astuda on sätestatud ELi lepingu artikli 50 lõikes 1, mille kohaselt võib iga liikmesriik kooskõlas oma põhiseadusest tulenevate nõuetega otsustada liidust välja astumise.
            
         
               (6)
            
            
               Kuigi Euroopa Komisjon peab Ühendkuningriigi otsust Euroopa Liidust välja astuda kahetsusväärseks, nagu tõdes 24. juunil 2016 (2) ka Euroopa Komisjoni president Jean-Claude Juncker koos Euroopa Parlamendi presidendi Martin Schulzi, Euroopa Ülemkogu eesistuja Donaldi Tuski ja Euroopa Liidu Nõukogu eesistujariigi peaministri Mark Ruttega, ei ole aluslepingutes sätestatud õiguslikku alust sellise õigusakti vastuvõtmiseks, mis käsitleks otsustusprotsessi liikmesriigis, kes on teatanud kavatsusest ELi lepingu artikli 50 alusel liidust välja astuda.
            
         
               (7)
            
            
               Seetõttu jääb kavandatav kodanikualgatus „Briti sõbrad – jääge meiega ELi“ ilmselgelt väljapoole komisjoni volitusi esitada liidu õigusakti ettepanekut aluslepingute rakendamiseks vastavalt määruse artikli 4 lõike 2 punktile b, tõlgendatuna koostoimes kõnealuse määruse artikli 2 punktiga 1,
            
         ON VASTU VÕTNUD KÄESOLEVA OTSUSE:
   Artikkel 1
   Seetõttu keeldutakse käesolevaga kavandatava algatuse „Briti sõbrad – jääge meiega ELi“ registreerimisest.
   Artikkel 2
   Käesolev otsus on adresseeritud kavandatud kodanikualgatuse „Briti sõbrad – jääge meiega ELi“ korraldajatele, keda esindavad kontaktisikutena [isikuandmed on kustutatud pärast korraldajatega konsulteerimist].
   
      Brüssel, 21. märts 2018
      
         
            Komisjoni nimel
         
         
            esimene asepresident
         
         Frans TIMMERMANS
      
   
   
      (1)  ELT L 65, 11.3.2011, lk 1.
   
      (2)  http://europa.eu/rapid/press-release_STATEMENT-16-2329_et.htm